Доброплодно

Доброплодно е село в Североизточна България. То се намира в община Ветрино, област Варна. До 1934 година името на селото е Иляс (Елес) факъ („книжник Иляс“).

География 
Доброплодно е заобиколено от селата Калоян, Белоградец, Добротич. Принадлежи към община Ветрино, област Варненска.

Язовир „Доброплодно“ е най-голямото водно съоръжение на територията на община Ветрино с обем 1 800 000 m3.

История 
Старобългарското име на селото е Малешево. През османската епоха носи името на основателя си Илияз/Елес Факъ. Първите къщи били начално на север от сегашното селище, но поради суровата зима основателите се местят по-близо до коритото на Карамандере. Един от първите жители се знае като Кьор Юмер. Селото се споменава в османски регистри от ХVI век. Част от жителите (българи) са потомци на преселници от анадолските села Гьобел и Мандър, които са били с компактно българско население, попаднало в Анадола по време на османската власт при изселването на различни български родове. Сред първите заточеници в Анадола са били и част от болярските родове, живели в Търново при завземането му от турците.

През 1884 г. някои българи от селата Гьобел и Мандър напускат Анадола и пристигат със семействата и част от покъщнината си в освободена България. Установяват се в провадийските села Елес факъ (Доброплодно) и Яйлякьой (Ягнило), в които дотогава живее турско население. Българите от Анадола и турците от България се споразумяват да разменят имотите си. Изпратени са делегации от двете страни да огледат имотите и размяната става декар за декар, къща за къща, глава добитък за глава добитък. Общо 40 турски рода от Елес Факъ заменили ниви, ливади, къщи, лозя, добитък с 40 български фамилии от Гьобел. През този период в Доброплодно пристигат общо 317 българи. Така Доброплодно се превръща в средище на малоазийските българи, които пренасят тук не само вещите си, а и богат фолклор, древни обичаи и традиции.

При избухването на Балканската война в 1912 година един човек от Елес факъ е доброволец в Македоно-одринското опълчение. През 1921 г. в селото е регистрирано огнище на шап по добитъка, но въпреки това там е организирана държавна коневъдна станция. През март 1923 г. са регистрирани актове на комунистическа и земледелческа пропаганда в селото. От 14 август 1934 г. е преименувано на Доброплодно.

През 2007 се заселват няколко английски семейства.

Население 
Численост на населението според преброяванията през годините:

Етнически състав

Преброяване на населението през 2011 г. 
Численост и дял на етническите групи според преброяването на населението през 2011 г.:

Спорт 
Футболен клуб „Лудогорец – Доброплодно“. Клубът е създаден през 1953 г. Тогава с дейното участие на местната младеж е образуван първият спортен клуб в селото, носещ името „Лудогорец“. Тимът играе предимно срещу отбори от региона. Лудогорец – Доброплодно се състезава в „А“ Областна група по футбол. Според статистиката домакинските мачове на „Лудогорец“ са сред най-посещаваните в групата. Интересен факт е, че в отбора се състезават предимно местни младежи.

През сезон 2007/08 г. отборът на „Лудогорец – Доброплодно“ се състезава с отборите на:

ФК „Феникси (гр. Варна)
ФК Тополите (с. Тополи)
ФК „Устрем“ (с. Караманите)
ФК „Агромел“ (с. Момчилово)
ФК „Аврен – Аспарухово“ (с. Аврен)
ФК „Камчийски сокол“ (с. Дъбравино)
ФК „Атлетик“ (с. Езерово)
ФК „Спринт“ (с. Белоградец)
ФК „Черноморец“ (с. Чернево)
ФК „Дебелец – Сини вир“ (с. Цонево)
ФК „Ботев“ (с. Брестак)
ФК „Игнатиево“ (гр. Игнатиево)
ФК „Вихър“ (гр. Вълчи дол)
ФК „Тръстиково“ (с. Тръстиково)

Религии 
Днес в Доброплодно живеят редом християни и мюсюлмани. В селото има джамия.

Личности 
 Иван Г. Терзиев – съдържател на кръчма в с. Елес Факъ, Провадийска околия през 1910 г.
 Вълю Киров, Христо Първанов, Димитър Аргиров и Кади Изетов татар - политически кандидати на Прогресивнолиберална партия от селото през 1911 г.
 Абдула Мехмедов Юнузов – редник от рода Чауш, участвал в Първата Световна Война, роден на 16 ноември 1893, служил в 22-ри пехотен Тракийски полк, 5-а рота. Абдула Юнузов е ранен и пада в плен през нощта на 30 септември 1916 след сражение с англичаните близо до Горно Караджово (днес Моноклисия). Редник Юнузов умира на 1 октомври 1916 близо до Солун. Командир на 5-а рота е Димчо Дебелянов, който загива на 2 октомври 1916 при опит за обратното завземане на Горно Караджово.

Външни препратки 
 Доброплодно в периодичния печат от Третото българско царство
 120 години от преселването на българите от Мандър и Гьобел
 ФК „Лудогорец – Доброплодно“ – Класиране, резултати 
 Два язовира застрашават община Ветрино

Източници 

Села в област Варна
Населени места в община Ветрино